**tablou cu cai**

*Ursu Marian Florentin*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

TABLOU CU CAI

doi cai sunt înhămați la o nălucă

doi cai trag povara anilor

și sfinții cailor după ei,

doi cai se înhamă unul pe altul

până la gât în armuri de lei

să-și tragă în jug

propriile frustrări și idei

doi cai îşi pasc aripile şi umbra

în ideea de iarbă

doi cai se pasc unul pe altul

pe un final de pajiște

până în lumea cealaltă

doi cai trag drumul după ei

cu tot cu praful istoriei,

cu tot cu țărani plini de glorie,

cu tot cu tabloul cu țărani cu cai,

cu tot cu pietrele întoarse pe dos,

doi cai își târăsc potcoavele după ei

și crucea,

cu fața în jos,

două schelete de cai

îşi cară sufletele de iad

până la porţile din rai

doi cai trag cerul în groapă după ei,

înhămați la propriile idei,

la propriile iluzii şi vise

de zei